b'\n_START_ARTICLE_\nBalta Cehei\n_START_SECTION_\nLocalizare\n_START_PARAGRAPH_\nBalta Cehei se afl\xc4\x83 \xc3\xaen lunca r\xc3\xa2ului Crasna, \xc3\xaen partea nord-vestic\xc4\x83 a satului Cehei, la 4 km. distan\xc8\x9b\xc4\x83 fa\xc8\x9b\xc4\x83 de ora\xc8\x99ul \xc8\x98imleu Silvaniei, \xc3\xaentre drumul jude\xc8\x9bean (DJ108F) Cehei - Uileacu \xc8\x98imleului \xc8\x99i calea ferat\xc4\x83 \xc8\x98imleu - S\xc4\x83rm\xc4\x83\xc8\x99ag.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 a fost declarat\xc4\x83 arie protejat\xc4\x83 prin Legea Nr.5 din 6 martie 2000 (privind aprobarea Planului de amenajare a teritoriului na\xc8\x9bional - sec\xc8\x9biunea a III-a - zone protejate) si se \xc3\xaentinde pe o suprafa\xc8\x9b\xc4\x83 de 18,20 hectare. Aria natural\xc4\x83 reprezint\xc4\x83 o zon\xc4\x83 hidrografic\xc4\x83 natural\xc4\x83 (format\xc4\x83 dintr-un bra\xc8\x9b p\xc4\x83r\xc4\x83sit al r\xc3\xa2ului Crasna, prin depuneri aluvionare, suprapuse pe depozite de argile \xc8\x99i marne), cu vegeta\xc8\x9bie palustr\xc4\x83 \xc8\x99i o faun\xc4\x83 bogat\xc4\x83 \xc3\xaen nevertebrate (coleoptere, heteroptere, crustacee), vertebrate (reptile, amfibieni) \xc8\x99i p\xc4\x83s\xc4\x83ri.\n_START_SECTION_\nBiodiversitate\n_START_PARAGRAPH_\nRezerva\xc8\x9bia natural\xc4\x83 a fost creat\xc4\x83 \xc3\xaen scopul protej\xc4\x83rii biodiversit\xc4\x83\xc8\x9bii \xc8\x99i men\xc8\x9binerii \xc3\xaentr-o stare de conservare favorabil\xc4\x83 a florei (arbori, arbusti, ierburi, flori) \xc8\x99i faunei s\xc4\x83lbatice._NEWLINE_Flora este constituit\xc4\x83 din specii arboricole de r\xc4\x83chit\xc4\x83 c\xc4\x83preasc\xc4\x83 (Salix caprea), z\xc4\x83log (Salix cinerea) sau arin (Alunus glutinosa). _NEWLINE_Vegeta\xc8\x9bia ierboas\xc4\x83 are \xc3\xaen componen\xc8\x9b\xc4\x83 mai multe specii de plante higrofite; dintre care unele protejate la nivel europeanastfel: ferig\xc4\x83 de ap\xc4\x83 (Nephrodiun thelypestris), iarba broa\xc8\x99telor (Hydrocharis morsus-ranae), buzdugan de ap\xc4\x83 (Sparganium simplex), mirg\xc4\x83u (Scutellaria galericulata), boglari (Ranunculus sceleratus), s\xc3\xa2nz\xc3\xa2iene (din specia Galium uliginosum), man\xc4\x83 de ap\xc4\x83 (Glyceria maxima), otr\xc4\x83\xc8\x9bel (Utricularia vulgaris), trestie (Phragmites australis), papur\xc4\x83 (Typha) sau mu\xc8\x99chi natant (Riccia fluitans)._NEWLINE_Lumea animalelor este reprezentat\xc4\x83 de c\xc3\xa2teva specii faunistice rare (unele aflate le lista ro\xc8\x99ie a IUCN; printre care: st\xc3\xa2rc pitic (Ixobrychus minutus), l\xc4\x83car mare (Acrocephalus arundinaceus), g\xc4\x83inu\xc8\x99a de balt\xc4\x83 (Gallinula Chloropus), barz\xc4\x83 alb\xc4\x83 (Ciconia ciconia) sau mai multe specii de ra\xc8\x9be, printre care \xc8\x99i o specie cunoscut\xc4\x83 sub denumirea de ra\xc8\x9b\xc4\x83 mare ( Anas platyrhynchos), buhaiul de balt\xc4\x83 cu burta galben\xc4\x83 (Bombina veriegata), buhaiul de balt\xc4\x83 cu burta ro\xc8\x99ie (Bombina bombina), tritonul cu creast\xc4\x83 (Triturus cristatus), gu\xc8\x99ter (Lacerta viridis); specii de crustacee, precum \xc8\x99i mai multe insecte din ordinul coleopterelor \xc8\x99i heteropterelor.\n_START_SECTION_\nMonumente \xc8\x99i atrac\xc8\x9bii turistice\n_START_PARAGRAPH_\nPrintre obiectivele turistice din vecin\xc4\x83tatea rezerva\xc8\x9biei se afl\xc4\x83 mai multe cl\xc4\x83diri istorice, majoritarea situate \xc3\xaen \xc8\x98imleu Silvaniei, ora\xc8\x99 aflat la doar 4 km. distan\xc8\x9b\xc4\x83 fa\xc8\x9b\xc4\x83 de satul Cehei._NEWLINE_Biserica de lemn cu hramul Sfin\xc8\x9bii Arhangheli Mihail \xc8\x99i Gavriil din satul Cehei, l\xc4\x83ca\xc8\x99 de cult declarat monument istoric, apar\xc8\x9bin\xc3\xa2nd marii familii a bisericilor de lemn din Rom\xc3\xa2nia; construit\xc4\x83 \xc3\xaen anul 1765 \xc3\xaen satul C\xc3\xa2mpia \xc8\x99i mutat\xc4\x83 ulterior \xc3\xaen Cehei._NEWLINE_M\xc4\x83n\xc4\x83stirea Bic aflat\xc4\x83 \xc3\xaen satul omonim, poart\xc4\x83 hramul T\xc4\x83ierea Capului Sf. Ioan Botez\xc4\x83torul \xc8\x99i este cel mai mare a\xc8\x99ez\xc4\x83m\xc3\xa2nt monahal de maici din Episcopia S\xc4\x83lajului. \xc3\x8en incinta complexului arhitectural se afl\xc4\x83 o biseric\xc4\x83 de lemn construit\xc4\x83 \xc3\xaen anul 1778 \xc8\x99i declarat\xc4\x83 monument istoric._NEWLINE_ _NEWLINE_Biserica roman\xc4\x83-catolic\xc4\x83 din \xc8\x98imleu Silvaniei, cl\xc4\x83dire (monument istoric) ridicat\xc4\x83 \xc3\xaen anul 1534 de c\xc4\x83tre B\xc3\xa1thory Istv\xc3\xa1n, un descendent al familiei B\xc3\xa1thory, familie nobiliar\xc4\x83 maghiar\xc4\x83 din Transilvania. Biserica sufer\xc4\x83 distrugeri \xc3\xaen anul 1660 datorate atacurilor armate turce, este ref\xc4\x83cut\xc4\x83 \xc3\xaen 1666, \xc3\xaen anul 1780 se construie\xc8\x99te turnul, iar \xc3\xaen 1984 orga. _NEWLINE_Biserica reformat\xc4\x83 din \xc8\x98imleu, construit\xc4\x83 \xc3\xaen anul 1730, sufer\xc4\x83 mai multe distrugeri dar este ref\xc4\x83cut\xc4\x83 de-a lungul vremii. \xc3\x8en anul 1737 se caseteaz\xc4\x83 tavanul \xc3\xaen motive populare, \xc3\xaen 1769 se construie\xc8\x99te orga, \xc3\xaen 1815 vechiul turn de lemn se \xc3\xaenlocuie\xc8\x99te cu altul de piatr\xc4\x83, iar \xc3\xaen 1817 se adaug\xc4\x83 ceasul de pe turn.  _NEWLINE_Sinagoga din \xc8\x98imleu, l\xc4\x83ca\xc8\x99 de cult evreiesc, este construit\xc4\x83 \xc3\xaen anul 1876, iar din anul 2005 devine Muzeul Memorial al Holocaustului din Transilvania de Nord_NEWLINE_Cetatea B\xc3\xa1thory din \xc8\x98imleu Silvaniei, monument istoric ce reprezint\xc4\x83 r\xc4\x83m\xc4\x83\xc8\x99i\xc8\x9bele unei cet\xc4\x83\xc8\x9bi medievale transilv\xc4\x83nene ale secolului al XVI-lea, construit\xc4\x83 de familia B\xc3\xa1thory, destinat\xc4\x83 ca re\xc8\x99edin\xc8\x9b\xc4\x83 nobiliar\xc4\x83_NEWLINE_Ruinele \xe2\x80\x9eCet\xc4\x83\xc8\x9bii M\xc4\x83gura\xe2\x80\x9d din dealul M\xc4\x83gura, reprezint\xc4\x83 o fortifica\xc8\x9bie datat\xc4\x83 \xc3\xaen epoca medieval\xc4\x83 timpurie, construit\xc4\x83 din p\xc4\x83m\xc3\xa2nt \xc8\x99i piatr\xc4\x83.'